Midffîld - Y Mwfi

Ffilm deledu Nadoligaidd Gymraeg ar gyfer S4C yw Midffîld - Y Mwfi a gynhyrchwyd gan Ffilmiau'r Nant ym 1992, a'i dangos ar ddydd Nadolig [25 Rhagfyr] yr un flwyddyn. Mae'r ffilm yn dilyn 4 cyfres lwyddiannus o C'mon Midffîld! a ddangoswyd ar S4C rhwng 1988 a 1992. Awdur y sgript oedd Mei Jones ac Alun Ffred Jones yn cyfarwyddo. Mae'r ffilm wedi cael ei hail-ddangos sawl gwaith dros gyfnod y Nadolig, ers hynny.  Rhyddhawyd y ffilm ar DVD gan gwmni Sain [DVD 6] fel rhan o'u cyfres o DVD's o'r gyfres.

 Cast 
 John Pierce Jones - Arthur Picton
 Bryn Fôn - Tecwyn Parri
 Mei Jones - Wali Thomas
 Llion Williams - George Huws
 Sian Wheldon - Sandra Picton/Huws
 Catrin Dafydd - Lydia Thomas
 Rhys Richards - Harri
 Mal Lloyd - Graham 
 Bethan Gwilym - Jean Parri 
 Stewart Jones - Osborne Picton
 Robert David - Rheolwr y gwesty
 Emlyn Gomer -  Plismon
 Rhian Cadwaladr - Miss Price
 Geraint Hughes - D. C. Williams
 Iolo Roberts - Arthur yn blentyn
 Dyfrig Wyn Evans - Osborn yn blentyn
 Iolo Penri - Osborne yn ei arddegau
 Mandi Owen - Lydia yn ei harddegau
 Dafydd Fôn Hughes a Gwawr Fôn Hughes - yr efeilliaid [plant Bryn Fôn]

Gweddill y tîm pêl-droed : Geraint Eifion, Dafydd Edern, Alan Williams, Gerald Craig, John Hammond, Dafydd Dafis a Mel Fôn.

 Disgrifiad 
Ar drothwy’r Nadolig, mae’r Arthur Picton crintachlyd yn wynebu Nadolig ar ben ei hun, yn sgil bod ei ferch Sandra a’i wyrion wedi ymfudo i Ganada, i ddilyn ôl troed ei hewythr “Yncl Osborne”, brawd ei thad. 

Mewn cyfres o ôl-fflachiadau, cawn weld y digwyddiadau a arweiniodd at benderfyniad Sandra a’i gŵr George a’r plant, i adael eu tad yng Nghymru. Daw hi’n amlwg mai “Yncl Osborne” yw’r drwg yn y caws, a bod y gwrthdaro yn deillio o blentyndod y ddau frawd. Pan ddychwelodd Osborne i Bryn Coch, daw hen gyfrinachau o’r gorffennol i’r golwg, gan gynnwys yr amwysder ynglŷn â thad sawl cymeriad. Datgelir hefyd bod Osborne wedi gorfod gadael y pentref yn sgil rhyw sgandal teuluol, o bosib yn ymwneud â cenhedlu plentyn tu allan i briodas. Ar ddiwedd y ffilm, datgelir mai Osborne yw tad "Jean Parri", sef gwraig y cymeriad Tecwyn.

Daw Osborne a chamera fideo gydag ef, a thra'n ffilmio'r gêm bêl-droed, mae o hefyd yn recordio Arthur yn lladd ar holl aelodau o'r tîm. Mae hyn yn codi cynddaredd pawb yn erbyn Arthur, ac fe'i hysgymunir rhag bod yn reolwr y tîm, gan benodi Osborne yn ei le.

Ond, gorffennir y ffilm ar nodyn hapus, yn ystod parti sypreis yn y dafarn, i ddiolch i Arthur am 21 mlynedd o wasanaeth i'r clwb pêl-droed. Dangosir fideo gydag enwogion fel Orig Williams a Mark Hughes yn diolch iddo am ei wasanaeth. Yna daw cyfarchion gan Sandra a George, ac eglurhad ac ymddiheuriad gan Osborne o Ganada, cyn i Sandra a George gyrraedd y dafarn, wedi dychwelyd at ei thad.

 Cynhyrchu 
Ffilmiwyd llawer o'r golygfeydd yn yr un ardaloedd a'r lleoliadau â'r cyfresi blaenorol fel Llanrug, Rhosgadfan, Bontnewydd a Chaernarfon. Defnyddwyd Gwesty'r Royal Victoria yn Llanberis ar gyfer y golygfeydd tua diwedd y ffilm.

 Adran Gelf : Mervyn Rowe, Dafydd Charles a Huw V Roberts
 Gwisgoedd : Llinos Non Parri
 Coluro : Helen Tucker
 Sain : Tim Walker a Richard Ingman
 Dybio : John Cross

 Cyfeiriadau 

Categori:Ffilmiau Cymraeg
Categori:Ffilmiau sydd a'u stori wedi'i lleoli yng Nghymru
Categori:Ffilmiau Nadoligaidd o'r Deyrnas Unedig
Categori:Ffilmiau 1992